section_heading: Povijest
paragraph_text: Izraz „Bečuana” (Bechuanaland) označavao je teritorij na kojem je živio istoimeni narod (danas zvan Cvana tj. Tswana). Područje Bečuane je podijeljeno na dva dijela: dio koji se nalazi južno od rijeke Molopo postao je krunska kolonija koja se zvala Britanska Bečuana (British Bechuanaland), koja je kasnije postala dio Kapske kolonije i danas je dio JAR-a. Godine 1882., na teritoriju Britanske Bečuane proglašene su dvije kratkoživuće burske republike (Stellaland i Goshen), koje su nakon nekoliko godina ponovno vraćene pod britansku upravu. Godine 1891., Južnoafrička carinska unija je proširena i na Britansku Bečuanu, a 1895. taj teritorij je pripojen Kapskoj koloniji.